
MIKRO ÚČTOVNÉ JEDNOTKY 2014
(Opatrenie č.MF/15464/2013-74 v znení č.MF/18008/2014-74)

MF SR vydalo opatrenie č.MF/15464/2013-74, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre mikro účtovné jednotky (FS č.12/2013) v znení Opatrenia č.MF/18008/2014-74 (FS č.10/2014). Opatrenie nadobudlo účinnosť 1. januára 2014. Ďalej uvádzame vybrané informácie k tejto téme (zákon o účtovníctve, postupy účtovania, účtovná závierka). 
1) Novelou č.352/2013 Z.z. zákona o účtovníctve (ZoU) bol zavedený nový inštitút – mikro účtovnej jednotky, so zámerom zníženia administratívnej náročnosti; ide o metodiku prevzatú zo smernice 2012/6/EÚ ohľadom účtovnej závierky mikro subjektov (§ 2/5,6 ZoU).
2) Mikro účtovnou jednotkou pokiaľ ide o právnu formu, môže byť každá obchodná spoločnosť, družstvo, pozemkové spoločenstvo, podnikajúca FO dobrovoľne účtujúca v podvojnom účtovníctve a podnikajúca FO dobrovoľne zapísaná v obchodnom registri a teda účtujúca v podvojnom účtovníctve (§ 2/5 ZoU).

3) Účtovná jednotka sa považuje za mikro účtovnú jednotku, ak za účtovné obdobie v ktorom táto účtovná jednotka vznikla, sa rozhodla postupovať ako mikro účtovná jednotka (§ 2/5 ZoU).

4) Účtovná jednotka sa považuje za mikro účtovnú jednotku, ak ku dňu zostavenia účtovnej závierky a za bezprostredne predchádzajúce účtovné obdobie (teda za dve obdobia po sebe) neprekročila dve z troch veľkostných podmienok - brutto aktíva 350 000 eur, čistý obrat 700 000 eur a priemerný prepočítaný počet zamestnancov 10 (§ 2/5 ZoU).

5) Účtovná jednotka, ktorá spĺňa podmienky byť mikro účtovnou jednotkou, sa ňou stáva, len ak sa tak rozhodne; potom je z dôvodu zásady kontinuity vykazovania povinná takto postupovať v období, kým spĺňa ustanovené veľkostné podmienky (§ 2/6 ZoU). Mikro účtovnou jednotkou nemôže byť jednotka zostavujúca účtovnú závierku podľa medzinárodných štandardov IFRS/EÚ (§ 2/7 ZoU).

6) Mikro účtovné jednotky vedú účtovníctvo podľa štandardných postupov účtovania (PU) v podvojnom účtovníctve pre podnikateľov (Opatrenie MF SR č.23054/2002-92 v znení neskorších predpisov) – s niektorými výnimkami.

7) V účtovníctve mikro účtovnej jednotky sa pri prvotnom účtovaní oceňujú cenné papiere a podiely obstarávacou cenou. K závierkovému dňu sa v účtovníctve mikro účtovnej jednotky neúčtuje – ocenenie reálnou hodnotou a ocenenie metódou vlastného imania (§ 14/19 PU). 

8) V účtovníctve účtovnej jednotky, ktorá účtovala cenné papiere a podiely reálnou hodnotou alebo metódou vlastného imania, sa pri prechode na metodiku mikro účtovnej jednotky zostatok na účte 414-Oceňovacie rozdiely z precenenia majetku a záväzkov odúčtuje opačným účtovným zápisom ako sa účtovala jeho tvorba (§ 14/20 PU).   

9) Zmena reálnej hodnoty cenných papierov zaúčtovaná v minulosti pri účtovnej závierke výsledkovo, teda do nákladov alebo výnosov, sa pri prechode na metodiku mikro účtovnej jednotky, odúčtuje voči účtom minulých výsledkov hospodárenia 428 alebo 429, napríklad zápisom 429/251 alebo zápisom 251/428 (§ 14/20 PU).   
10) V účtovníctve mikro účtovnej jednotky sa neúčtujú deriváty v ocenení reálnou hodnotou (§ 16/32 PU). V dôvodovej správe sa uvádza, že mikro účtovná jednotka účtuje v súvislosti s derivátovými zmluvami o peňažných tokoch na základe uzatvorenia zmluvy a vysporiadania obchodu.  

11) V účtovníctve účtovnej jednotky, ktorá účtovala o derivátoch, sa pri prechode na metodiku mikro účtovnej jednotky zostatok na účte 414-Oceňovacie rozdiely z precenenia majetku a záväzkov odúčtuje opačným zápisom ako sa účtovala jeho tvorba (§ 16/33 PU).

12) Zostatok na derivátových účtoch 373, 376 a 377, na ktorých sa účtovala zmena reálnej hodnoty derivátov výsledkovo, teda do nákladov alebo výnosov, sa pri prechode na metodiku mikro účtovnej jednotky, odúčtuje voči účtom minulých výsledkov hospodárenia 428 alebo 429, napríklad zápisom 429/373 alebo zápisom 373/428 (§ 16/33 PU).   
13) Pri predaji podniku alebo jeho časti sa v účtovníctve predávajúcej účtovnej jednotky, ktorá je mikro účtovnou jednotkou, účtuje predávaný majetok na ťarchu účtu 548-Ostatné náklady na hospodársku činnosť a záväzky v prospech účtu 648-Ostatné výnosy z hospodárskej činnosti. Predajná cena sa účtuje na ťarchu účtu 371 a v prospech účtu 648. Rozdiel párových výsledkových účtov 548 a 648 tak vyjadruje zisk alebo stratu z predaja (§ 27/2 PU).  
14) V účtovníctve účtovnej jednotky, ktorá je mikro účtovnou jednotkou, sa škody vzniknuté na majetku z mimoriadnych príčin účtujú podľa § 68 ods. 8 postupov účtovania (§ 72/2) – teda na účet 549-Manká a škody v rámci bežnej hospodárskej činnosti (napríklad 549/112).   

15) Účtovná závierka mikro účtovnej jednotky sa skladá z troch častí – súvaha (2 strany), výkaz ziskov a strát (2 strany) a poznámky (3 strany); teda hlavným prínosom administratívneho zjednodušenia je zúženie rozsahu účtovnej závierky. Číselné údaje sa vykazujú v celých eurách (§ 2/6).
16) Vysvetlivky k výkazom: Písmeno „X“ v označení účtu uvedeného v súvahe vyjadruje účet dobrovoľne vytvorený nad rámec záväznej účtovej osnovy tak, ako to umožňuje § 3 postupov účtovania. Písmeno „A“ za číslom účtu sa uvádza pri označovaní analytického účtu. Údaje, ktorými sú telefónne číslo, faxové číslo a e-mailová adresa – sú dobrovoľne vyplňovanými údajmi.
17) V súvahe sa vykazujú aktíva netto, teda aktíva znížené o oprávky a opravné položky (§ 2/2). Pohľadávky a záväzky sa v súvahe vykazujú ako dlhodobé alebo krátkodobé podľa zostatkovej doby ich dohodnutej splatnosti (§ 2/5).
18) Konečné zostatky „obojakých účtov“ pohľadávok alebo záväzkov (účty 316, 336, 34x), kde sa účtuje aj pohľadávka aj záväzok – sa v súvahe vykážu podľa syntetického zostatku príslušného účtu v aktívach  alebo v pasívach (§ 2/4). 
19) Obsahová náplň poznámok pozostáva z popisných informácií a číselných údajov (poznámky neobsahujú povinné tabuľky); účtovná jednotka môže uvádzať aj informácie nad záväzný rámec (§ 4/2). Výkazy sú vo FS č.10/2014.
20) Pri zostavovaní prvej účtovnej závierky v tejto metodike mikro účtovnej jednotky sa zostatky účtov preradia podľa obsahu výkazov mikro účtovnej jednotky (§ 5/3).

